Informācija medijiem

2024. gada 15. novembrī

18. novembrī aicina uz svētku programmu “Atkalsatikšanās. Latviešu vēsturiskās zemes Rīgas pilī”

18. novembrī no 11 līdz 17 Latvijas Nacionālā vēstures muzeja atjaunotajā mājvietā notiks izglītojoša svētku programma “Atkalsatikšanās. Latviešu vēsturiskās zemes Rīgas pilī”. Muzejs to veido sadarbībā ar Latvijas Nacionālo kultūras centru, akcentējot, ka Latvijas valsti, kurai šogad aprit 106 gadi, veido vēsturiskās zemes – Kurzeme, Vidzeme, Zemgale, Latgale un Sēlija. Gan lielie, gan mazie aicināti valsts svētku dienā iepazīt un izjust katras vēsturiskās zemes īpašo raksturu, dzīvo mantojumu un tradīcijas.

“Piederības izjūta vietai un tās kultūras vēsturei ir pamats latviešu vēsturisko zemju aktualitātei mūsdienās. Kultūras mantojums vieno pagātni ar tagadni un nākotni, nodrošina paaudžu pārmantotību, piesaista vietai un zemei, sekmē Dzimtenes nepieciešamību. Latviešiem ir paveicies. Ne visas tautas ilgstoši ir saglabājušas izteiktu un nepārtrauktu tradicionālās materiālās un garīgās kultūras attīstības stīgu no senvēstures cauri viduslaikiem līdz šodienai. Latvijas Nacionālā muzeja dibinātāji par tā pamatakmeni izvēlējās latviešu tautas sakņu apzināšanu, saglabāšanu un izzināšanu. Muzeja 155 gadu darbības laikā ir izveidots unikāls krājums, kurš kā kopums ļauj pārliecinoši izsekot Latvijas vēsturisko zemju vēsturei. To spilgti parādīja arī laikā no 1996. gada līdz 2017. gadam realizētais projekts “Latviešu saknes”,” uzsver Latvijas Nacionālā vēstures muzeja direktors, vēstures doktors Arnis Radiņš.

Savukārt Latvijas Nacionālā kultūras centra direktore Signe Pujāte pauž: "18. novembris ir mūsu mīļās Latvijas dzimšanas diena. To svinot, godinām valsts neatkarību un vērtības, kuras mums dārgas. Svētku notikumā Rīgas pilī satiekas ļaudis no visām latviešu vēsturiskajām zemēm, lai dalītos paaudzēs mantotajās tradicionālajās zināšanās un prasmēs, kuras Latvijas kultūras vaibstus dara spilgtus un neaizmirstamus. Viena diena Rīgas pilī caur dažādu paaudžu kultūras pieredzi ir krāsains dzīpars Latvijas vēstures kopējā stāstā.”

Muzeja vārtus Rīgas pils Daugavas gātes pusē 18. novembrī pirmajiem apmeklētājiem vērs LNVM direktors Arnis Radiņš, bet pasākumu ieskandinās LNKC direktores Signes Pujātes dūdu spēle.

Formas un satura ziņā daudzveidīgā svētku programma būs pieejama visas dienas garumā. Apmeklētāji varēs iepazīties ar Latvijas novadu ģeogrāfiju un vēsturi, tradicionālajiem amatiem, rotaļām, mūziku, latgaliešu un lībiešu valodu. Būs arī īpaša lekciju programma par Latvijas sentautām un to mantojumu vēsturisko zemju identitātē.

11.00 mazākos apmeklētājus sagaidīs Inese Mičule un folkloras kopa “Knipati” ar rotaļu programmu.

No 11.00 līdz 16.00 notiks latgaliskās zināšanu un atjautības spēles “Čipierkstneits” čempionāts, kā arī lībiešu valodas spēle “Iepazīstot lībiešu kultūras un tautas vērtības” kopā ar lībiešu jauniešiem.

12.00 “Gudenieku suiti” demonstrēs suitu līgavas ģērbšanas rituālu.

13.00 Sēlijas dziesmas dziedās folkloras kopa “Krāce”, 14.00 dažādu novadu dziesmas skandēs Asnate Rancāne un folkloras kopa “Garataka”, 15.00 “Ceidari” iepazīstinās ar Latgales dziesmām.

Paralēli norisināsies tradicionālo amatu prasmju meistaru demonstrējumi: varēs iepazīt gan dažādas cimdu adīšanas prasmes, gan rotu darināšanu, aušanu, pīšanu, pastalu un vienkoču darināšanu.

Visas dienas garumā apmeklētājiem pilī būs iespēja aplūkot Lāčplēša Kara ordeņa un Triju Zvaigžņu ordeņa izstādes un vēsturisko fotogrāfiju slaidrādi “Latvija toreiz un tagad”, kā arī iesaistīties aktivitātē “Iezīmē sevi Latvijas kartē!” un spelēt grīdas spēli bērniem “Apceļo Latviju!”.

No 13.00 līdz 15.30 interesenti aicināti uz LNVM pētnieku lekcijām par Latvijas sentautām: kuršiem, zemgaļiem, latgaļiem, sēļiem, lībiešiem un vendiem.

11.30, 13.30 un 15.30 notiks spēle “Ko tu zini par Latviju?” Ivo Krumholca vadībā.

Svētku pasākums muzejā Rīgas pilī noslēgsies ar multimediālu latviešu un lībiešu folkloras stāstu Montas Kvjatkovskas un Dāvja Stalta izpildījumā, sākums 16.00.

Ieeja muzejā visu dienu un visās norisēs – bez maksas.

Kontaktpersona:
Astrīda Burbicka,
LNVM Izglītības un komunikācijas departamenta vadītāja,
tel. 67221357, 26341556,
e-pasts: astrida.burbicka@lnvm.lv

LATVIJAS NACIONĀLAIS VĒSTURES MUZEJS (LNVM)

ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.

Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.

Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.

Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.

Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.
Latvijas Nacionālā vēstures muzeja nodaļas ir Dauderi un Tautas frontes muzejs.